Op die spoor van die jagluiperd in die veld - Senwes Artikel
431 Article Tags
Op die spoor van die jagluiperd in die veld
Sal jy daarvan hou om die spoor van die vinnigste soogdier op land te volg? Bergkwagga Nasionale Park naby Cradock is die eerste nasionale park wat hierdie unieke aktiwiteit aanbied.
Die kans om in ‘n jagluiperd se spoor te loop het na ‘n onvergeetlike avontuur geklink, so tydens my onlangse besoek aan Bergkwagga Nasionale Park het ek die geleentheid benut. Senior veldgids Michael Paxton het my vergesel en kort nadat ons uitgery het na ‘n uitkykpunt op Kranskop Loop, het ons seine ontvang van ‘n paar van die ses jagluiperds met opsporingsbande in die park. Die sterkste sein het gekom van ‘n wyfie genaamd Nixi. Michael het verduidelik haar naam is ontleen van die Latyn Acinonyx jubatus, die wetenskaplike naam vir die jagluiperd. Op pad na die Doornhoek gastehuis, voorheen een van die eerste plaashuise in die gebied, het Michael, voorheen ‘n veldgids in die Kruger Park, sy indrukwekkende kennis van die veld met ons gedeel. Hy het beklemtoon dat besoekers ‘n gans ander ervaring beleef in ‘n park soos Bergkwagga. Ook hy was betower met die landskap en die eindelose panoramas van die Oos-Kaap en het hom verdiep in ‘n studie van die botaniese rykdom van die park. Langs ‘n mistel met ‘n mooi oranje-rooi blom het Michael die oop safari voertuig tot stilstand gebring. Dit blyk bekend te wees as Voëlent of Bobbejaan Vuurhoutjies (Tapinanthus rubromarginatus). Hierdie semi-parasitiese lugplant het ‘n unieke ekologiese verhouding gevestig met baie verskillende voëls wat die struik se blomme bestuif sowel as die saad versprei, vertel hy. Binne die soet vrug is ‘n saad, bedek met dik, taai gom. Wanneer die voël die vrug geëet het, bly die taai saad klou aan die voël se snawel wat hy dan teen die naaste tak afvee waar dit klou tot die saad ontkiem. Met ontkieming stuur die saad dan gespesialiseerde wortels in die bas van die gasheer boom. Nadat ons langs Doornhoek Dam parkeer het, het ons die sein per voet agtervolg, al hoër en hoër op teen Rondekop. Die sein was redelik sterk alhoewel dit nie gelyk het of ons veel nader daaraan kom nie. Dis toe maar aanstap Rooies, al klouterend oor los klippe, nie ‘n maklike klim nie! Dit blyk toe dat Nixi ook aan die beweeg was teen die 1 515m hoë berg uit, en met veel meer gemak as ons. Wat was dit met hierdie jagluiperd en haar jakkalstreke?! Na meer as ‘n uur se klim het Michael uiteindelik omgedraai en met ‘n groot glimlag beduie. “Daar is sy.” En toe sien ons haar, skaars 10 meter vanwaar ons gestaan het. Die kleur van die gras, haar stert spelend, ‘n GROOT jagluiperd. Haar oë was op ons vasgenael, maar sy was ongesteurd. Die allerpragtige dier het ons ‘n rukkie in haar ruimte gegun, toe opgestaan en na die volgende koelteboom gesluip. Weer het ons die afstand tussen ons verminder, weer het sy haar dit laat welgeval. Toe Nixi uiteindelik begin grom het, was dit tyd vir ons om aan te beweeg. Wat ‘n ongelooflike ervaring. Ons was sonder woorde. Jagluiperd spoorsny kos R250 per persoon, geen kinders onder-16. Bespreek by (048) 881-2427.
64 view(s) | Senwes | 15 Mei 2013 04:12 PM Die publiek het die geleentheid om hul gunsteling Senwes Scenario fotokompetisie (April-uitgawe) inskrywings deur te help na die volgende rondte en 'n stappie nader aan die groot prys! Beoordeelaars sal hul keuses maak, maar jy het ook die hef in die hand. Die foto met die meeste likes op ons Facebook-bladsy bly in die wedloop om die algehele prys.ongelooflike-landboufotos-om-voor-te-stem
132 view(s) | Senwes | 08 Mei 2013 01:18 PM Senwes Scenario se kraakvars fotokompetisie vir die April-uitgawe sluit op 13 Mei. Moet dus nie langer wag nie; stuur vandag nog jou foto’s in.tyd-beperk-vir-fotokompetisie
251 view(s) | Senwes | 26 Maart 2013 01:57 PM Die publiek het die geleentheid om hul gunsteling Senwes Scenario fotokompetisie (Maart-uitgawe) inskrywings deur te help na die volgende rondte en 'n stappie nader aan die groot prys! Beoordeelaars sal hul keuses maak, maar jy het ook die hef in die hand. Die foto met die meeste likes op ons Facebook-bladsy bly in die wedloop om die algehele prys.stem-vir-jou-gunstelingfoto!